CELEX: 52018PC0726
Language: hu
Date: 2018-11-06
Title: Javaslat A TANÁCS VÉGREHAJTÁSI HATÁROZATA Horvátországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2018.11.6.
            COM(2018) 726 final
            2018/0375(NLE)
            Javaslat
            A TANÁCS VÉGREHAJTÁSI HATÁROZATA
            Horvátországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2016. december 22-én iktatott levelében Horvátország kérte a héairányelv 26. cikke (1) bekezdésének a) pontjától és 168. cikkétől való eltérésnek, továbbá a repülőgépek, hajók és személygépkocsik vásárlására és lízingjére, valamint az említett áruk kiegészítőinek és a velük kapcsolatban nyújtott szolgáltatásoknak a beszerzésére vonatkozó héalevonási jog korlátozásának a jóváhagyását. A Bizottsággal folytatott több megbeszélést követően Horvátország módosította kérelmét, és 2018. szeptember 17-én új kérelmet nyújtott be a Bizottsághoz, amely ugyanezen a napon iktatásra került. A héairányelv 395. cikke (2) bekezdésének megfelelően a Bizottság 2018. szeptember 21-én kelt levelében tájékoztatta a többi tagállamot Horvátország kérelméről. A Bizottság 2018. szeptember 24-én kelt levelében értesítette Horvátországot arról, hogy a kérelem elbírálásához szükséges minden információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében. 
            
            
               Jelenleg Horvátországban az adóalanyok nem vonhatják le a személygépkocsikra vonatkozóan előzetesen felszámított héát, kivéve ha a személygépkocsit járművezetői képzés, gépjármű-vizsgáztatás, javítási szolgáltatás, személy- és áruszállítás mint gazdasági tevékenység vagy elhunytak szállítása céljából használják, illetve bérbeadás vagy viszonteladás céljából vásárolják meg. Horvátországban az adófizetők folyamatosan szorgalmazzák a személygépkocsik vásárlására és lízingjére, valamint az azokhoz kapcsolódó kiadásokra vonatkozó héalevonási jog szóban forgó korlátozásának megszüntetését. Horvátország módosítani kívánja szabályozását annak érdekében, hogy lehetővé tegye a nem kizárólag üzleti célra használt személygépkocsikra előzetesen felszámított héa levonását.
            
            
               Ugyanakkor állítása szerint nehéz megállapítani, hogy a személygépkocsikat milyen mértékben használják magán-, illetve szakmai célokra. Ezért úgy véli, hogy a héalevonás mértékét illetően helyénvaló lenne rögzített százalékos arányt alkalmazni. Horvátország szerint a héalevonás rögzített százalékos korlátjának alkalmazása – miközben lehetővé teszi a héa levonását – nem jelent további adminisztratív terheket és költségeket sem a vállalkozások, sem az adóhatóságok számára. A héalevonás lehetővé tétele révén az adófizetőknek kevésbé áll majd érdekében, hogy nem bejegyzett tevékenységet végző személyektől szerezzenek be személygépkocsikkal kapcsolatos árukat és szolgáltatásokat. 
            
            
               Horvátország ezért a héairányelv 395. cikke alapján kéri egy, a héairányelv 26. cikke (1) bekezdésének a) pontjától és 168. cikkétől eltérő intézkedés bevezetésének jóváhagyását, amelynek értelmében egy meghatározott százalékos arány megállapításával korlátozná a személygépkocsikra vonatkozó héalevonási jogot. 
            
            
               A kérelmező Horvátország elemzést végzett a személygépkocsik üzleti célú használatáról, amely szerint az üzleti célú felhasználás körülbelül 40–60 %-ra tehető. Ezért állítása szerint 50 % lenne a megfelelő százalékos korlát. 
            
            
               Az adólevonási jog korlátozását a személygépkocsik vásárlása és lízingje után fizetett héa tekintetében indokolt alkalmazni, ideértve valamennyi kapcsolódó áru és nyújtott szolgáltatás beszerzését. Az intézkedés által érintett személygépkocsik a vezetőülésen kívül legfeljebb nyolc üléssel rendelkező, személyek szállítására alkalmas gépjárművek. 
            
            
               A személygépkocsi járművezetői képzés, gépjármű-vizsgáztatás, javítási szolgáltatás, személy- és áruszállítás mint gazdasági tevékenység és elhunytak szállítása céljából történő használata, valamint bérbeadás vagy viszonteladás céljával történő megvásárlása nem tartozik a százalékos korlátozás hatálya alá.
            
            
               Az eltérést 2019. január 1-jétől indokolt engedélyezni, és időbeli hatályát indokolt a 2021. december 31-ig tartó időszakra korlátozni annak megítélése céljából, hogy az 50 %-os korlátozás megfelelően tükrözi-e az üzleti és a magáncélú használat tekintetében megállapított általános arányt. Meghosszabbítás kérelmezése esetén a kérelemhez csatolni kell egy jelentést az alkalmazott százalékos mérték értékeléséről, és azt a kérelemmel együtt 2021. március 31-ig el kell juttatni a Bizottságnak. 
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak. 
            
            
               A héairányelv 176. cikke értelmében a Tanács megállapítja, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő kivételek fenntartására. Emiatt számos olyan, a korábbi helyzetet fenntartó („standstill”) rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                     2
                  , a szóban forgó eltérés mindaddig indokolt, amíg uniós szinten sor nem kerül az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére való tekintettel a szubszidiaritás elve nem alkalmazható.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adóbeszedés egyszerűsítésével és egyes adócsalások és -kikerülések megelőzésével. Az adófizetők a magán-, illetve üzleti célra használt személygépkocsik után fizetendő héa 50 %-át levonhatják, ugyanakkor nem hárul rájuk az adminisztrációs többletterhet jelentő nyilvántartási kötelezettség. Az adóhatóságok egyszerűsített héabeszedési eljárást alkalmaznának. 
               
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Horvátország által benyújtott kérelem képezi, és csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A javaslat Horvátország annak jóváhagyása iránti kérésére reagál, hogy módosítsa szabályozását, és lehetővé tegye a személygépkocsik üzleti célra történő használata után felszámított héa levonását. Mivel nehéz megállapítani, hogy a személygépkocsikat milyen mértékben használják magán-, illetve szakmai célokra, Horvátország 50 %-os rögzített százalékos határérték alkalmazásának jóváhagyását kérte. A különös intézkedés célja az adókivetésre vonatkozó eljárás egyszerűsítése és a héacsalás felszámolása, emiatt pedig kedvező hatással lehet mind a vállalkozásokra, mind a közigazgatásra. 
               
               
                  Horvátország lehetővé teszi a héa levonását, amely eddig nem volt levonható. Az intézkedés ezért hatással lesz a horvát állami költségvetésre. A héabevételek a 2015. évi adatok alapján évente körülbelül 400 millió EUR-val, azaz a teljes héabevétel 0,9 %-ával fognak csökkenni
                     3
                  . 
               
            
            
               4.KÖLTSÉGVETÉSI VONZATOK
            
            
               
                  A javaslat nem lesz kedvezőtlen hatással az Unió héából származó saját forrásaira.
               
            
            
               5.EGYÉB ELEMEK
            
         
         
            
               
                  A javaslat hatályvesztésre vonatkozó rendelkezést tartalmaz; a határozat 2021. december 31-én automatikusan hatályát veszti.
               
               
                  Amennyiben Horvátország az eltérést lehetővé tévő intézkedés újabb, 2021 utáni kiterjesztését venné fontolóra, legkésőbb 2021. március 31-ig meghosszabbítás iránti kérelmet és a százalékos korlát értékelését is tartalmazó jelentést kell benyújtania a Bizottsághoz.
               
            
            
               2018/0375 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Horvátországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  4
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. cikke úgy rendelkezik, hogy az adóalany jogosult az adóköteles tevékenységéhez felhasznált, részére teljesített termékértékesítésre és szolgáltatásnyújtásra kivetett hozzáadottérték-adó (a továbbiakban: héa) levonására. A szóban forgó irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
            
               (2)A Bizottság által 2016. december 22-én iktatott levelében Horvátország felhatalmazást kért arra, hogy a repülőgépek, hajók és személygépkocsik vásárlására és lízingjére, valamint az említett áruk kiegészítőinek és a velük kapcsolatban nyújtott szolgáltatásoknak a beszerzésére vonatkozóan eltérést alkalmazhasson a 2006/112/EK irányelv előzetesen felszámított adóra vonatkozó rendelkezéseitől. A Bizottsággal folytatott több megbeszélést követően Horvátország 2018. szeptember 17-én módosított, kizárólag a személygépkocsikra vonatkozó kérelmet nyújtott be a Bizottsághoz, amely ugyanezen a napon iktatásra került. 
            
            
               (3)A Bizottság 2018. szeptember 21-én kelt levelében továbbította Horvátország kérelmét a többi tagállamnak. A Bizottság 2018. szeptember 24-én kelt levelében értesítette Horvátországot arról, hogy a kérelem elbírálásához szükséges minden információ a rendelkezésére áll.
            
            
               (4)Horvátországban az adóalanyok nem vonhatják le a részben üzleti célra használt személygépkocsik után befizetett héát. Horvátország módosítani kívánja szabályozását annak érdekében, hogy lehetővé tegye a személygépkocsikra előzetesen felszámított héa levonását.
            
            
               (5)Állítása szerint sok esetben nehéz pontosan meghatározni, hogy a személygépkocsikat milyen mértékben használják magán-, illetve szakmai célokra, és még ha lehetséges is, az eljárás sokszor jelentős terhekkel jár. Ezért úgy véli, hogy a héalevonás mértékét illetően helyénvaló lenne rögzített százalékos arányt alkalmazni. A becslések alapján Horvátország úgy ítéli meg, hogy 50 % lenne a megfelelő korlát. 
            
            
               (6)Horvátország szerint a héalevonás rögzített százalékos korlátjának alkalmazása – miközben lehetővé teszi a héa levonását – nem jelent további adminisztratív terheket és költségeket sem a vállalkozások, sem az adóhatóságok számára. A héalevonás lehetővé tétele révén az adófizetőknek kevésbé áll majd érdekében, hogy nem bejegyzett tevékenységet végző személyektől szerezzenek be személygépkocsikkal kapcsolatos árukat és szolgáltatásokat. 
            
            
               (7)Horvátország ezért a héairányelv 395. cikke alapján kérte egy, a 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésének jóváhagyását, amelynek értelmében egy meghatározott százalékos arány megállapításával korlátozná a személygépkocsikra vonatkozó héalevonási jogot.
            
            
               (8)Az adólevonási jog korlátozását a személygépkocsik vásárlása és lízingje után fizetett héa tekintetében indokolt alkalmazni, ideértve valamennyi kapcsolódó áru és nyújtott szolgáltatás beszerzését. Az intézkedés által érintett személygépkocsik a vezetőülésen kívül legfeljebb nyolc üléssel rendelkező, személyek szállítására alkalmas gépjárművek. 
            
            
               (9)A különös intézkedés célja az adókivetésre vonatkozó eljárás egyszerűsítése és a héacsalás felszámolása, miközben lehetővé teszi a részben üzleti célra használt személygépkocsik utáni héa levonását. Tekintettel arra, hogy a különös intézkedés kedvező hatással lehet mind a vállalkozásokra, mind a közigazgatásra, helyénvaló annak meghozatalát engedélyezni. 
            
         
         
            
               (10)A különös intézkedést 2019. január 1-jétől indokolt alkalmazni, és időbeli hatályát indokolt a 2021. december 31-ig tartó időszakra korlátozni annak megítélése céljából, hogy az 50 %-os korlátozás megfelelően tükrözi-e az üzleti és a magáncélú használat tekintetében megállapított általános arányt. 
            
            
               (11)Amennyiben Horvátország úgy véli, hogy szükséges a felhatalmazás időbeli hatályának 2021-on túli kiterjesztése, meghosszabbítás iránti kérelmet kell benyújtania a Bizottsághoz 2021. március 31-ig egy, az alkalmazott százalékos arány értékelését tartalmazó jelentéssel együtt. 
            
            
               (12)A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni és nem lesz kedvezőtlen hatással az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 168. cikkétől eltérve Horvátország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.
            
            
               2. cikk
            
            
               A 2006/112/EK irányelv 26. cikke (1) bekezdésének a) pontjától eltérve Horvátország az adóalanyok vállalkozásának vagyonát képező személygépkocsik nem üzleti célú használatát nem tekinti ellenérték fejében nyújtott szolgáltatásnak, amennyiben az adott személygépkocsi az e határozat 1. cikke értelmében engedélyezett korlátozás hatálya alá esik.
            
            
               3. cikk
            
            
               Az 1. cikkben említett kiadások a személygépkocsik vásárlására és lízingjére, valamint valamennyi kapcsolódó áru és nyújtott szolgáltatás beszerzésére terjednek ki. 
            
            
               4. cikk
            
            
               A határozat kizárólag a vezetőülésen kívül legfeljebb nyolc üléssel rendelkező, személyek szállítására alkalmas gépjárművekre alkalmazandó. 
            
            
               5. cikk
            
            
               Az 1. és 2. cikk nem alkalmazandó a következőkre:
            
            
               –a) a járművezetői képzés, gépjármű-vizsgáztatás, javítási szolgáltatás, személy- és áruszállítás mint gazdasági tevékenység, elhunytak szállítása, illetve bérbeadás céljára használt járművek;
            
            
               –b) viszonteladás céljából vásárolt járművek. 
            
            
               6. cikk
            
            
               Ezt a határozatot 2019. január 1-jétől 2021. december 31-ig kell alkalmazni. 
            
            
               Az e határozatban megadott felhatalmazás meghosszabbítására irányuló kérelmet 2021. március 31-ig be kell nyújtani a Bizottsághoz, és ahhoz csatolni kell az 1. cikkben foglalt százalékos érték felülvizsgálatára is kiterjedő jelentést.
            
            
               7. cikk
            
         
         
            
               Ennek a határozatnak a Horvát Köztársaság a címzettje. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor
                  
                  (HL C 153., 2014.5.21., 3. o.). 
               
               
                  
                     (3)
                  
                        A héabevétel-kiesés vizsgálata a 28 uniós tagállamban és az erről szóló jelentések: 2018. évi zárójelentés, 32. o., 3.11. táblázat. 
               
               
                  
                     (4)
                  
                        HL L 347., 2006.12.11., 1. o.